Ligjvënësja afrikano-amerikane udhëheq nismën “Gratë për Paqe Botërore”
Edi Bernisë Xhonson thotë se ka sugjeruar përfshirjen e grave në bisedimet e paqes në mes të izraelitëve dhe palestinezëve
Kongresistja Edi Bernisë Xhonson thotë se kur mbërriti për herë të parë në Uashington para 20 vjetësh si anëtare e sapozgjedhur e Kongresit, i njihte mirë sfidat e të qenit afrikano-amerikane me titull të rëndësishëm, meqë kishte shërbyer si anëtare e legjislaturës shtetërore të Teksasit. Zonja Xhonson thotë se tani, pas 20 vjetësh, gjërat nuk kanë ndryshuar shumë dhe ka ende disa pjesëtarë të stafit të Kongresit që e shpërfillin dhe e trajtojnë sikur të ishte shërbyese e stafit e jo kongresiste veterane. Në vitin 2010, kongresistja Xhonson ishte gruaja e parë afrikano-amerikane që zgjidhej në Komisionin e Dhomës së Përfaqësuesve për Shkencë dhe Teknologji. Ajo tha se pajtohet fuqishëm me Presidentin Barak Obama se Shtetet e Bashkuara ka mbetur mbrapa vendeve të tjera në fushën e shkencës dhe matematikës dhe se kjo pengon aftësinë për të konkurruar me vende të tjera. Ajo thotë se Shtetet e Bashkuara nuk do të jenë në gjendje të konkurrojnë në skenën botërore, nëse nuk i kushtojnë më tepër rëndësi sigurimit të mësuesve të cilësisë së lartë. Pas sulmeve terroriste të 2001-shit në Shtetet e Bashkuara, kongresistja Xhonson thotë se ndjeu se i duhej të bënte diçka në përpjekje për të pakësuar dhunën në botë. Ajo thotë se beson që gratë kanë aftësi të veçantë për të punuar drejt paqes në të gjithë botën. Kongresistja Xhonson themeloi nismën “Një Botë e Grave për Paqe Botërore”, e cila përfshin një program mësimor për zgjidhjen e konflikteve për vajzat e të gjitha moshave. Ajo thotë se programi mbështetet në respektin për ata që kanë besime të ndryshme. Zonja Xhonson thotë se në udhëtimet e saj në Afrikë dhe në gjithë botën, ajo gjithmonë kërkon të takohet me gra udhëheqëse. Ajo thotë se u ka sugjeruar shumë grave të përfshihen në bisedimet e paqes mes izraelitëve dhe palestinezëve, sepse ajo beson se konflikti nuk do të zgjidhet pa pjesëmarrjen e tyre.